Андрэас Крыстэнсэн

**Андрэ́ас Кры́стэнсэн** (;  10 красавіка 1996 году) — дацкі футбаліст, абаронца гішпанскага клюбу «Барсэлёна» і нацыянальнай зборнай Даніі. Ёсьць сынам былога брамніка «Брэнбю» Стэна Крыстэнсэна. Выхаванец акадэміі «Брэнбю» гулец зьехаў у Ангельшчыну, дзе далучыўся да «Чэлсі», аднак практыку атрымаў у Нямеччыне. Абаронца два гады правёў у мёнхэнглядбаскай «Барусіі», перш чым павярнуўся ў «Чэлсі».

## Кар’ера
### Клюбная
Пачаў займацца футболам у клюбе «Ск’ёль», а пазьней далучыўся да акадэміі «Брэнбю». У сталічным клюбе правёў восем гадоў, прыцягваючы цікавасьць элітных клюбаў Эўропы, уключаючы «Арсэнал», «Чэлсі», «Манчэстэр Сіці» і «Баварыі». 7 лютага 2012 году Крыстэнсэн вырашыў скласьці дамову з «Чэлсі», у часы калі галоўнай дружынай кіраваў Андрэ Вілаш-Боаш. Упершыню далучыўся да старэйшай каманды 19 траўня 2013 году на апошнюю гульню сэзону 2012—2013 гадоў, але на пляцоўцы не зьявіўся. У перадсэзонным туры па ЗША да сэзону 2013—2014 гадоў ён уваходзіў да асноўнай дружыны і падпісаў прафэсійны кантракт пасьля гэтага.

Датчанін дэбютаваў у прафэсійным футболе 28 кастрычніка 2014 году, калі згуляў усе 90 хвілінаў на пазыцыі правага абаронцы, калі «Чэлсі» здабыў перамогу зь лікам 2:1 у матчы супраць «Шрусбэры Таўн» у чацьвертым раўндзе Кубка лігі. Апасьля спартовец зноўку працяглы час не выходзіў на поле, зьявіўшыся на газоне толькі 24 студзеня 2015 году, калі згуляў у матчы супраць «Брэдфард Сіці» ў Кубку Ангельшчыны, дзе «сінія» трывалі паразу зь лікам 2:4. 24 траўня абаронца дэбютаваў у Прэм’ер-лізе ў матчы супраць «Сандэрлэнда», замяніўшы Джона Обі Мікела на 12-й хвіліне матчы. Гульня скончылася зь лікам 3:1 на карысьць «Чэлсі». Зважаючы на тое, што Крыстэнсэн зьвявіўся на пляцоўцы толькі раз за сэзон, тагачасны трэнэр Жузэ Маўрыньню заявіў, што датчанін атрымае мэдаль ад свайго клюба за свой унёсак.

10 ліпеня 2015 году Крыстэнсэн далучыўся да мёнхэнглядбаскай «Барусіі» паводле двухгадовага пагадненьне аб арэндзе. Гулец дэбютаваў 10 жніўня супраць «Санкт-Паўлі» ў першым раўндзе Кубка Нямеччыны, а празь пяць дзён выйшаў на пляцоўку ў матчы розыгрышу Бундэсьлігі супраць дортмундзкай «Барусіі», дзе новая дружына абаронцы трывала сакрушальную паразу зь лікам 4:0. 5 лютага 2016 году ён адзначыўся першым голам у прафэсійнае кар’еры, калі двойчы трапна ўлучыў мяч у браму «Вэрдэру» (5:1). Пасьля ўражлівага дэбютнага сэзону Крыстэнсэн быў прызнаны футбалістам сэзону ў клюбе, апярэдзіўшы капітана Граніта Джаку. Пасьля такога посьпеху «Барусія» спрабавала выкупіць гульца, аднак «Чэлсі» адхіліла прапанову ў памеры 14,25 млн фунтаў стэрлінгаў.

12 жніўня 2017 году Крыстэнсэн упершыню выступіў у кашулі «Чэлсі» пасьля двухгадовай адсутнасьці, выйшаўшы з лавы запасных, калі замяніў капітана Гэры Кэгіла ў хатнім матчы супраць «Бэрнлі», дзе «сінія» трывалі паразу зь лікам 2:3. Праз восем дзён ён пачаў гульню ў стартавым складзе ў пераможным матчы супраць «Тотэнгэм Готспуру» (2:1) на Ўэмблі. У гэтым сэзоне 2017—2018 гадоў па вяртаньні датчанін правёў 27 матчаў за лёнданцаў у чэмпіянаце і зьявіўся ў трох матчах Кубка Ангельшчыны, які зноўку скарыўся «Чэлсі». Новы галоўны трэнэр Маўрыцыё Сары аддаваў перавагу спалучэньню Давіда Луіса і Антоніё Рудыгера ў цэнтральнай зоне абароны, таму да лютага 2019 году Крыстэнсэн правёў толькі 15 матчаў, толькі два зь якіх прыпалі на гульні чэмпіянату. Праз такую сытуацыю датчанін не выключаў свой сыход з клюбу. 29 траўня 2021 году абаронца замяніў Т’ягу Сылву на 39-й хвіліне ў фінале Лігі чэмпіёнаў 2021 году, дзе сталічныя футбалісты перамаглі «Манчэстэр Сіці» зь лікам 1:0 .

4 ліпеня 2022 году Крыстэнсэн далучыўся да табару «Барсэлёны», склаўшы чатырохгадовую ўгоду. Прыкметна, што за пераход гульца «Чэлсі» на атрымаў грошаў. 13 жніўня гулец дэбютаваў за новы клюб у безгалявой нічыі супраць «Раё Вальекана».

### Міжнародная
8 чэрвеня 2015 году Крыстэнсэн дэбютаваў у складзе нацыянальнай зборнай Даніі ў хатнім пераможным матчы супраць зборнай Чарнагорыі (2:1), замяніўшы на 69-й хвіліне П’ера-Эміля Гёйб’ерга. 24 сакавіка 2016 году гулец упершыню зьявіўся ў стартавым складзе таварыскага матчу супраць зборнай Ісьляндыі, дзе датчане здабылі перамогу зь лікам 2:1. Крыстэнсэн згуляў у шасьці матчаў кваліфікацыі да чэмпіянату сьвету 2018 году. 14 лістапада 2017 году ён нават забіў свой першы гол у пераможным матчы супраць зборная Ірляндыі (5:1). Гулец ня толькі трапіў на чэмпіянат сьвету 2018 году, але і стала зьяўляўся на пляцоўцы ў пары да Сымана К’ера. Гэта сталася мажлівым праз траўму Андрэаса Б’еляна. Крыстэнсэн быў адным з ключавых гульцоў зборнай падчас кампаніі чэмпіянату Эўропы 2020 году, правёўшы ўсе шэсьць гульняў турніру. 21 чэрвеня 2021 году ў матчы Эўра-2020 году супраць зборнай Расеі ён улучыў мяч у браму, дапамогшы дружыне здабыць перамогу зь лікам 4:1.

## Дасягненьні
**«Чэлсі»**:
* Пераможца Лігі чэмпіёнаў: 2021
* Пераможца Лігі Эўропы: 2019
* Уладальнік Супэркубка УЭФА: 2021
* Пераможца клюбнага чэмпіянату сьвету: 2021

**«Барсэлёна»**:
* Чэмпіён Гішпаніі: 2023, 2025
* Уладальнік Кубка Гішпаніі: 2025
* Уладальнік Супэркубка Гішпаніі: 2023, 2025

## Крыніцы

## Вонкавыя спасылкі
* 
* 

Катэгорыя:Дацкія футбалісты